**Pályázati Kiírás**

A Pécsi Orvostanhallgatók Egyesülete meghirdeti a 2021-es tanévre szakmai (SCOPE) és tudományos (SCORE) nemzetközi cseregyakorlatait. SCOPE és SCORE gyakorlatra pályázatot adhat be minden olyan hallgató, aki:

• A PTE Általános Orvostudományi Kar általános orvos szakos, aktív hallgatói jogviszonyban álló hallgatója

• A Pécsi Orvostanhallgatók Egyesületének aktív tagja (érvényes tagsági könyvvel rendelkezik)

• Középszintű, komplex, államilag elismert angol nyelvvizsgával vagy célnyelvi nyelvvizsgával rendelkezik.

Pályázni a letölthető jelentkezési lap kitöltésével lehetséges. A jelentkezési lapot nyomtatott nagybetűkkel kérjük kitölteni, melyhez a dokumentumban feltüntetett anyagokat kell csatolni. A teljes pályázati anyagot lezárt, A4-es borítékban kell leadni a POE irodában.

**A pályázatok leadásának határideje: 2021.11.15. 14 óra**

Az egyesület a pályázatok leadásának határidejét követő egy hétben a pályázatokat összesíti, és a végleges pontszámról tájékoztatja a pályázót. A pályázatokkal kapcsolatos betekintésre igény szerint előre megbeszélt időpontban lehetőséget biztosítunk. A gyakorlati helyek elosztására a Cseregyakorlatos Est keretében kerül sor, ahol az érvényes pályázatot benyújtó hallgatókat összpontszám szerint rangsoroljuk, és a rangsorban elfoglalt helyük alapján cseregyakorlati helyet választhatnak.

**A helyosztót a pályázati határidőt követő két hétben rendezzük.**

A Cseregyakorlatos Esten utazási jogot elnyert hallgatóknak a helyszínen meg kell fizetniük a regisztrációs díjat, melynek mértéke 50.000 forint. A regisztrációs díjon felül minden nyertes pályázónak kauciós díjat is kell fizetnie, melynek összege 5000 forint. A kauciós díj visszafizetésének feltétele, hogy a hazaérkezéstől számított 15 napon belül bemutassa a Pécsi Orvostanhallgatók Egyesülete felé az IFMSA Certificate-t, továbbá egy minimum fél oldalas élménybeszámolót adjon le.

A regisztrációs díj magában foglalja az ingyenes szállást, napi egyszeri étkezést vagy étkezésre fordítható költőpénzt. Az utazást és a felmerülő egyéb költségeket a hallgatónak kell fedeznie.

Fontos tudnivalók a pályázattal kapcsolatban:

1. A hatályos akkreditációs előírások szerint akkreditáltak az alábbi gyakorlatok:

i. Az Európai Unió államaiban, Norvégiában, Svájcban, Kanadában és az USA-ban államilag akkreditált egyetemek klinikái.

ii. Az Európai Unió államaiban, Norvégiában, Svájcban, Kanadában és az USA-ban akkreditált oktató kórházak.

iii. A Magyar Akkreditációs Bizottság által akkreditált kórházak. Az akkreditált gyakorlóhelyekkel kapcsolatos bővebb információ a Tanulmányi Hivatal oldalán található.

2. A Pécsi Orvostanhallgatók Egyesülete által meghirdetett cseregyakorlati helyek mindegyike az IFMSA által elfogadott gyakorlókórház, ennek ellenére gyakorlati helyeink egy része nem felel meg a PTE ÁOK által támasztott feltételeknek.

3. A regisztrációs díj befizetése az utazás feltétele, amit CSAK az elnyert pályázóknak kell befizetni (tehát aki jelentkezett, de végül nem nyert el cseregyakorlatot, azoknak nem kell fizetniük). A regisztrációs díj kizárólag a szerződésben foglalt vállalásokra terjed ki, az egyéb felmerülő költségek miatt az egyesület nem vállal felelősséget.

4. Az IFMSA adatbázisban történő regisztrációt követően a pályázó feladata a szükséges dokumentumok beszerzése.

5. Néhány ország speciális pályázati feltételeket szab (nyelvtudás, speciális vizsgálatok stb.), melyről a pályázónak tájékozódnia kell. A megfelelő készségek, dokumentumok hiánya a pályázati hely elvesztését eredményezheti, ezért mindenkit kérünk, hogy tájékozódjon a célország által megkövetelt feltételekről.

6. Kötelezően csatolandó dokumentumok:   
 • Jelentkezési lap   
 • Önéletrajz (angolul)   
 • Motivációs levél (angolul)   
 • Tanulmányi index (angolul)   
 • Nyelvvizsga bizonyítványok másolata   
 • Útlevél/személyi igazolvány másolata   
 • Egyéb igazolások (TDK, DDK stb.)

Info: [https://exchange.ifmsa.org/explore-pages/national](https://l.facebook.com/l.php?u=https%3A%2F%2Fexchange.ifmsa.org%2Fexplore-pages%2Fnational%3Ffbclid%3DIwAR3Rp5k30IQV3Gas35LM4Jr3baccywNkz5-5potyttZqvCivbfRSmAhTDpM&h=AT3lfaFz-YR6AytHwHnbB_xGGoIYvGxUAiibew5MLMarlQ7adziY2OWmJz9MEREhxU2gEdJYZcCkgdkZbPWRKoJODFNjIpm11dBl5kbF7n9RWlUFTj7hO2YACd3xUf1Z8Dt2)

A pályázattal kapcsolatban bővebb információ a leoout\_pecs@humsirc.hu e-mail címen kérhető.

Sikeres pályázást kívánunk!